b'\n_START_ARTICLE_\nLucija Mulej Mlakar\n_START_SECTION_\n\xc5\xbdivljenje in delo\n_START_PARAGRAPH_\nLeta 2006 je doktorirala iz sociologije znanosti, leta 2009 je postala docentka in leta 2014 izredna profesorica. V letih 2007-2009 je sodelovala kot asistentka na FDV, v letih od 2009 do 2011 je pou\xc4\x8devala na Mednarodni fakulteti za dru\xc5\xbebene in poslovne \xc5\xa1tudije Celje._NEWLINE_V letu 2006 je na Danskem, na In\xc5\xa1titutu za politi\xc4\x8dne in antropolo\xc5\xa1ke \xc5\xa1tudije delovala pod mentorstvom phil. dr. Toma Bryderja. V okviru dela na ZRC SAZU je sodelovala z EMUNI, Evro-sredozemsko univerzo._NEWLINE_Bila je generalna sekretarka Gibanja za pravi\xc4\x8dnost in razvoj, ki ga je ustanovil predsednik dr. Janez Drnov\xc5\xa1ek. Leta 2010 je postala redna predavateljica na DOBA Fakulteti, kjer je predavala predmete Modeli in orodja uspe\xc5\xa1nega komuniciranja v podjetju, Pozitivna psihologija za sodobno poslovanje, Kvaliteta \xc5\xbeivljenja ter Metodologija poslovnega raziskovanja. Leta 2011 je prejela priznanje za najbolj\xc5\xa1o profesorico magistrskega \xc5\xa1tudija. Predavala je tudi na Fakulteti za organizacijske \xc5\xa1tudije v Novem mestu ter na Gea Collegeu, kjer je leta 2015 postala predstojnica katedre in predavateljica predmetov Etika in Poslovna etika._NEWLINE_Leta 2012 je ustanovila Dru\xc5\xa1tvo za razvoj duhovne inteligence Budni._NEWLINE_Leta 2017 je na DMHS - Dru\xc5\xa1tvo za medicinsko hipnozo Slovenije prejela naziv terapevtka medicinske hipnoze._NEWLINE_Je avtorica \xc5\xa1tevilnih znanstvenih \xc4\x8dlankov ter \xc5\xa1estih knjig: Skrivnost - Zakaj ne deluje pri vas?, Relativizem v sociologiji znanosti ter angle\xc5\xa1ke knjige How to Win European Project in Humanities (Kako pridobiti EU projekt v humanistiki) ter antropolo\xc5\xa1ko-sociolo\xc5\xa1kih refleksij On-kraj raz-kritja ter Heroji._NEWLINE_V znanstveni monografiji (doktorska disertacija) Relativizem v sociologiji znanosti raz\xc4\x8dlenjuje \xc5\xa1tevilne izvirne poglede na epistemologijo znanosti. I\xc5\xa1\xc4\x8de odgovor na staro vpra\xc5\xa1anje:\xc2\xa0\xc2\xbbAli je znanje sploh mo\xc5\xbeno?\xc2\xab\xc2\xa0Glavna hipoteza je manifest odpiranja kreativnih potencialov. Pomembna je analiza Kuhnovega in Feyerabendovega opusa, kajti relativizem teh dveh teoretikov, interpretiran v \xc4\x8dasu vojn med znanostmi, je \xc5\xa1e vedno polje predsodkov in \xc5\xa1tevilnih napa\xc4\x8dnih interpretacij. Delo se ukvarja z analizo u\xc4\x8dinkov sodobnih holisti\xc4\x8dnih teorij znanosti na pojmovanje znanosti in znanstvenega znanja v sodobni sociologiji znanosti. Avtorica pojmuje holizem na ve\xc4\x8d ravneh, na ravni jezika znanstvenih teorij, na epistemolo\xc5\xa1ki ravni (Duhem-Quineova teza o celostnosti testiranja hipotez) in semanti\xc4\x8dni ravni.'